CELEX: 32010D0005
Language: mt
Date: 2009-12-22 00:00:00
Title: 2010/5/UE, Euratom: Deċiżjoni tal-Kummissjoni tat- 22 ta’ Diċembru 2009 li tawtorizza lill-Irlanda biex tuża ċerti estimi approssimattivi għall-kalkolu tal-bażi tar-riżorsi proprji tal-VAT (notifikata bid-dokument numru C(2009) 10418)

7.1.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 3/19
            
         DEĊIŻJONI TAL-KUMMISSJONI
   tat-22 ta’ Diċembru 2009
   li tawtorizza lill-Irlanda biex tuża ċerti estimi approssimattivi għall-kalkolu tal-bażi tar-riżorsi proprji tal-VAT
   (notifikata bid-dokument numru C(2009) 10418)
   (It-test bl-Ingliż biss huwa awtentiku)
   (2010/5/UE, Euratom)
   IL-KUMMISSJONI EWROPEA
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat it-Trattat li jwaqqaf il-Komunità Ewropea għall-Enerġija Atomika,
   Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta’ Mejju 1989 dwar l-arranġamenti uniformi definittivi għall-ġbir ta’ riżorsi proprji li jakkumulaw mit-taxxa fuq il-valur miżjud (1), u b’mod partikulari l-Artikolu 6(3) tiegħu,
   Wara li kkonsultat mal-Kumitat Konsultattiv dwar Riżorsi Proprji,
   Billi:
   
               (1)
            
            
               Skont l-Artikolu 371 tad-Direttiva tal-Kunsill 2006/112/KE tat-28 ta’ Novembru 2006, dwar is-sistema komuni ta’ taxxa fuq il-valur miżjud (2), ċerti Stati Membri jistgħu jibqgħu jeżentaw ċerti tranżazzjonijiet. Dawn it-tranżazzjonijiet għandhom jiġu kkunsidrati biex tkun iddeterminata l-bażi tar-riżorsi proprji tal-VAT.
            
         
               (2)
            
            
               Skont l-Artikolu 371 tad-Direttiva 2006/112/KE, l-Irlanda għandha tibqa’ teżenta t-tranżazzjonijiet elenkati fil-punt 10 tal-parti B tal-Anness X ta’ dik id-Direttiva.
            
         
               (3)
            
            
               L-Irlanda talbet awtorizzazzjoni mill-Kummissjoni biex tuża ċerti estimi approssimattivi għall-kalkolu tal-bażi tar-riżorsi proprji tal-VAT għaliex mhix f’pożizzjoni li tagħmel il-kalkolu preċiż tal-bażi tar-riżorsi proprji tal-VAT għat-tranżazzjonijiet imsemmija fil-punt 10 tal-parti B tal-Anness X tad-Direttiva tal-VAT. Kalkolu bħal dan x’aktarx li jinvolvi piż amministrattiv mhux ġustifikat meta wieħed iqis l-effett ta’ dawn it-tranżazzjonijet fuq il-bażi totali tal-Irlanda tar-riżorsi proprji tal-VAT. L-Irlanda hi f’pożizzjoni li tagħmel kalkolu billi tuża estimi approssimattivi għal din il-kategorija ta’ tranżazzjonijiet. L-Irlanda għandha għalhekk tingħata awtorizzazzjoni biex tikkalkula l-bażi tar-riżorsi proprji tal-VAT billi tuża estimi approssimattivi skont it-tieni inċiż tal-Artikolu 6(3) tar-Regolament (KEE, Euratom) Nru 1553/89.
            
         
               (4)
            
            
               Għall-finijiet ta’ trasparenza u ċertezza legali, hu xieraq li jkun hemm limitu ta’ żmien għall-applikabilità tal-awtorizzazzjoni,
            
         ADOTTAT DIN ID-DEĊIŻJONI:
   Artikolu 1
   Biex tiġi kkalkolata l-bażi tar-riżorsi proprji tal-VAT mill-1 ta’ Jannar 2009, l-Irlanda hija awtorizzata li tuża estimi approssimattivi fir-rigward tal-kategorija ta’ tranżazzjonijiet li ġejja msemmija f’parti B tal-Anness X tad-Direttiva 2006/112/KE:
   
               —
            
            
               Trasport tal-passiġġieri (punt 10).
            
         Artikolu 2
   Din id-Deċiżjoni għandha tapplika mill-1 ta’ Jannar 2009 sal-31 ta’ Diċembru 2013.
   Artikolu 3
   Din id-Deċiżjoni hija indirizzata lill-Irlanda.
   
      Magħmul fi Brussell, it-22 ta’ Diċembru 2009.
      
         
            Għall-Kummissjoni
         
         Algirdas ŠEMETA
         
            Membru tal-Kummissjoni
         
      
   
   
      (1)  ĠU L 155, 7.6.1989, p. 9.
   
      (2)  ĠU L 347, 11.12.2006, p. 1.